Priekšlikums PADOMES LĒMUMS, ar ko groza Padomes Lēmumu 2007/641/EK par Fidži Republiku un pagarina tā piemērošanas termiņu /* COM/2013/0599 final - 2013/0289 (NLE) */





PASKAIDROJUMA RAKSTS 1. Pēc 2006. gada decembra militārā apvērsuma notika apspriedes saskaņā ar pārskatītā Kotonū nolīguma 96. pantu. To rezultātā 2007. gada aprīlī tika pieņemtas saistības par cilvēktiesībām, demokrātijas principiem un tiesiskumu. Lai nodrošinātu zināmu vienlaicīguma pakāpi starp pieņemto saistību ievērošanu no Fidži puses un attīstības sadarbību, Padome 2007. gada 1. oktobrī ar Lēmumu 2007/641/EK pieņēma atbilstīgus pasākumus attiecībā uz Fidži. 2. Fidži prezidents 2009. gada 10. aprīlī atcēla Konstitūciju, atlaida visus tiesnešus un paziņoja, ka vēlēšanas notiks vēlākais 2014. gada septembrī. Ar šādu rīcību Fidži vienpusēji neizpildīja galvenās saistības, kuru ievērošanu tā Eiropas Savienībai solīja 2007. gada aprīlī. Tas notika nākamajā dienā pēc tam, kad Apelācijas tiesa par nelikumīgu pasludināja militārpersonu vadītās valdības izveidi pēc 2006. gada apvērsuma. Turklāt Fidži tika izsludināts ārkārtas stāvoklis, un vārda brīvība tika būtiski ierobežota. 3. Ņemot vērā šo negatīvo pavērsienu, Padome ar 2009. gada 24. septembra Lēmumu 2009/735/EK nolēma līdz 2010. gada 31. martam pagarināt termiņu to atbilstīgo pasākumu piemērošanai, kas paredzēti Lēmumā 2007/641/EK un kuru piemērošanas termiņam bija jābeidzas 2009. gada 1. oktobrī. Ņemot vērā, ka ar ES saskaņoto saistību īstenošana joprojām kavējās, Padome 2010. gada 29. martā ar Lēmumu 2010/208/ES nolēma līdz 2010. gada 1. oktobrim pagarināt termiņu to atbilstīgo pasākumu piemērošanai, kas paredzēti Lēmumā 2007/641/EK attiecībā uz Fidži, un pēc tam 2010. gada 27. septembrī ar Lēmumu 2010/589/ES nolēma vēlreiz pagarināt šo pasākumu piemērošanas termiņu līdz 2011. gada 31. martam un ar 2011. gada 31. marta Lēmumu 2011/219/ES līdz 2011. gada 30. septembrim, un pēc tam ar 2011. gada 26. septembra Lēmumu 2011/637/ES līdz 2012. gada 30. septembrim. 4. Pēc atsevišķiem pozitīviem notikumiem 2012. gada sākumā, t.i., Valsts ārkārtas stāvokļa noteikumu atcelšanas 2012. gada 7. janvārī, politiska procesa uzsākšanas 2012. gada 9. martā nolūkā izstrādāt jaunu konstitūciju līdz 2013. gada martam un konstitucionālās demokrātijas atjaunošanas pēc parlamenta vēlēšanām 2014. gada septembrī, Padome ar 2012. gada 24. septembra Lēmumu Nr. 2012/523/ES nolēma par iespējamu turpmāku atkārtotu iesaisti nākotnes attīstības palīdzības plānošanā un vienlaikus pagarināja atbilstīgo pasākumu piemērošanu līdz 2013. gada 30. septembrim. 5. Galvenais finansējuma avots Fidži ir papildu pasākumi bijušajām Cukura protokola valstīm (AMSP). Palīdzību sniedz, izmantojot nevalstiskās struktūras (reģionālās organizācijas un NVO), lai mazinātu cukura nozares pārstrukturēšanas ekonomisko un sociālo ietekmi, atbalstot diversificētu un uz tirgu orientētu lauksaimniecību, sekmējot citus iztikas avotus un ienākumus nesošas darbības vissmagāk skartajām iedzīvotāju daļām, un mazinātu dabas katastrofu riskus. No kopējā piešķīruma 60 miljonu euro apmērā saskaņā ar 10. EAF daudzgadu indikatīvo programmu 2008.–2010. gadam, tikai 8 miljoni euro tika iedalīti sociālo seku mazināšanas programmai (2010. gada rīcības programma). Tā kā Fidži nebija nekādu sasniegumu ceļā uz demokrātisku pārvaldību, 52 miljoni euro netika izmantoti. Vēl viens piešķīrums 49 miljonu euro apmērā tika apstiprināts saskaņā ar 10. EAF 2011.–2013. gada daudzgadu indikatīvajai programmai, 17 miljoni euro 2011. no 2012. gadā galveno lauksaimniecības pakalpojumu un alternatīvo iztikas avotu programmām, 31 miljons euro līdz 2013. gada beigām jāpiešķir cukura nozares atbalstam. 6. Konstitūcijas komisija tika izveidota 2012. gada jūnijā. Pēc plašām sabiedriskām apspriedēm tā pabeidza konstitūcijas projektu 2012. gada decembrī. Pēc tam policija konfiscēja konstitūcijas projektu, un premjerministrs uzdeva valdības juristiem izstrādāt jaunu konstitūciju, kas konstitucionālajai asamblejai bija jāizskata un jāpabeidz līdz 2013. gada martam. 2013. gada janvāra vidū tika publicēts jauns pretrunīgs lēmums par politisko partiju (atkārtotu) reģistrāciju, ar kuru tika noteikti vairāki ierobežojumi, kas neatbilst starptautisko tiesību paražām. Februāra vidū lēmumu grozīja un noteica tajā vēl plašākus ierobežojumus. 21. martā premjerministrs vērsās pie tautas ar paziņojumu par jauno konstitūcijas projektu un informēja valsts iedzīvotājus, ka konstitucionālā asambleja netiks izveidota, jo politiskās partijas nav reģistrējušās saskaņā ar jauno lēmumu. Tā vietā cilvēki tika aicināti tieši paust (ar dažādiem līdzekļiem) savus viedokļus par konstitūcijas projektu. Valdība saņēma aptuveni 1100 komentārus un šobrīd beidz izstrādāt konstitūcijas projektu. Vēl aizvien nav skaidrs, kādā mērā sabiedrības izteiktie viedokļi tiks iekļauti jaunajā konstitūcijā. 7. Fidži ir uzsākusi vēsturisku procesu – jaunas demokrātijas izveidi. Nākamajiem soļiem vajadzētu nodrošināt pārredzamu, uzticamu un iesaistošu vēlēšanu procesu un demokrātiskas vēlēšanas. Tā kā šis process ir ārkārtīgi nepastāvīgs, Komisija ierosina Padomei turpināt pašreizējo politiku un pagarināt atbilstīgo pasākumu piemērošanu vēl 18 mēnešus un paredzēt iespēju jebkurā posmā pārskatīt atbilstīgos pasākumus, pieņemot jaunu Padomes lēmumu 8. Lai rosinātu Fidži turpināt ceļu uz demokrātijas un tiesiskuma atjaunošanu un cilvēktiesību un pamatbrīvību pilnīgu ievērošanu, kā galīgo mērķi izvirzot situācijas normalizēšanu Fidži, ES vajadzētu pastiprināt politisko iesaisti ar Fidži un atsākt politisko dialogu nolūkā pārskatīt un atjaunot saistības, kas ar Fidži Republiku tika saskaņotas 2007. gadā, lai svītrotu novecojušās tēzes un nodrošinātu saistību saskaņotību ar jauno Konstitūciju. Nozīmīga daļa šā dialoga noritēs Fidži demokratizācijas procesa izšķirošā periodā, kad valsts gatavojas vēlēšanām, kurām jānotiek vēlākais 2014. gada septembrī. 9. Ir ierosināts par šo lēmumu paziņot Fidži pagaidu valdībai, pamatojoties uz pievienoto vēstules projektu prezidentam Nailatikau, informējot viņu par to, ka · a) ES ar nepacietību gaida nākamos soļus ceļā uz pārredzamu, iesaistošu un uzticamu vēlēšanu procesu, brīvām un godīgām vēlēšanām un demokrātiskas pārvaldības atjaunošanu; · b) turpmākajos lēmumos par attīstības sadarbību ES ņems vērā progresu ceļā uz konstitucionālās kārtības atjaunošanu un šādā garā ES vēlas turpināt 11. EAF plānošanas procesa sagatavošanu, kā arī laikus paziņot par orientējošu valsts piešķīrumu šajā procesā, tomēr 11. EAF plānošanas dokumentu finalizēšana, parakstīšana un īstenošana notiks kopā ar demokrātiski ievēlēto valdību, · c) ES ierosina paplašināt politisko dialogu nolūkā pārskatīt 2007. gadā saskaņotās saistības un attiecīgi pielāgot atbilstīgos pasākumus, kā galīgo mērķi izvirzot attiecību normalizāciju ar Fidži. 10. Atbilstīgo pasākumu izmaiņas būs rezultāts 2007. gadā saskaņoto saistību pārskatīšanai un atjaunošanai politiskā dialoga ceļā un atspoguļos pašreizējo politisko un tiesisko situāciju Fidži. Plānošanas diskusijas par 11. EAF ir iespējams turpināt saskaņā ar Padomes 2012. gada lēmumu un paziņojumu par orientējošā finansējuma piešķiršanu, tiklīdz to pieļaus nepieciešamie lēmumi par nākamo EAF. Secinājums Ņemot vērā iepriekš minēto, Padome tiek aicināta pieņemt pievienoto priekšlikuma projektu Padomes lēmumam, ar ko groza un pagarina piemērošanas termiņu atbilstīgajiem pasākumiem pret Fidži Republiku. 2013/0289 (NLE) Priekšlikums PADOMES LĒMUMS, ar ko groza Padomes Lēmumu 2007/641/EK par Fidži Republiku un pagarina tā piemērošanas termiņu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas noslēgts 2000. gada 23. jūnijā Kotonū[1] un pārskatīts Vagadugu, Burkinafaso 2010. gada 22. jūnijā[2] (turpmāk "Kotonū nolīgums"), un jo īpaši tā 96. pantu, ņemot vērā Iekšējo nolīgumu starp Padomē sanākušajiem dalībvalstu valdību pārstāvjiem par pasākumiem, kas jāveic, un procedūrām, kas jāievēro, īstenojot Kotonū nolīgumu[3], un jo īpaši tā 3. pantu, ņemot vērā Eiropas Parlamenta un Padomes 2006. gada 18. decembra Regulu (EK) Nr. 1905/2006, ar ko izveido finanšu instrumentu sadarbībai attīstības jomā (Attīstības sadarbības instruments)[4], un jo īpaši tās 37. pantu, ņemot vērā Eiropas Komisijas priekšlikumu, tā kā: (1) Padomes Lēmums 2007/641/EK[5] tika pieņemts, lai īstenotu atbilstīgus pasākumus pēc Kotonū nolīguma 9. pantā norādīto svarīgāko elementu un Attīstības sadarbības instrumenta 3. pantā norādīto vērtību pārkāpuma. (2) Minēto pasākumu piemērošanas termiņš tika pagarināts ar Padomes Lēmumu 2009/735/EK[6] un pēc tam ar Padomes Lēmumiem 2010/208/ES[7], 2010/589/ES[8], 2011/219/ES[9], 2011/637/ES[10] un 2012/523/ES[11], jo Fidži Republikai ne tikai vēl jāīsteno tās svarīgās saistības, kurām Fidži piekrita 2007. gada aprīlī notikušo apspriežu gaitā attiecībā uz Kotonū nolīguma svarīgākajiem elementiem, bet vairāku saistību sakarā ir notikuši arī nozīmīgi regresīvi pavērsieni. (3) Kopš 2007. gada situācija ir ievērojami mainījusies, un attiecīgi ir jāpārskata ar Fidži Republiku saskaņotās saistības. Saistību pārskatīšanas konteksts būs politiskais dialogs, ņemot vērā pašreizējo tiesisko situāciju. Tādēļ jāturpina turpmāka atkārtota iesaiste nākotnes attīstības palīdzības plānošanā. (4) Lēmuma 2007/641/EK termiņš beidzas 2013. gada 30. septembrī. Ir lietderīgi atjaunināt tā saturu un attiecīgi pagarināt tā darbības termiņu. (5) Eiropas Savienība sāks politisku dialogu, lai pārskatītu un atjauninātu 2007. gadā saskaņotās saistības un attiecīgi pielāgotu atbilstīgos pasākumus, IR PIEŅĒMUSI ŠO LĒMUMU. 1. pants Lēmumu 2007/641/EK groza šādi: Lēmuma 3. panta otro daļu aizstāj ar šādu daļu: „Tas ir spēkā līdz 2015. gada 31. martam. To regulāri pārskata vismaz reizi sešos mēnešos". 2. pants Vēstuli šā lēmuma pielikumā adresē Fidži Republikai. 3. pants Šis lēmums stājas spēkā tā pieņemšanas dienā. Briselē, Padomes vārdā — priekšsēdētājs PIELIKUMS Vēstules projekts Viņa Ekselencei Ratu Epeli NAILATIKAU Fidži Republikas prezidentam Suva Fidži Republika Jūsu Ekselence! Eiropas Savienība (ES) piešķir lielu nozīmi Kotonū nolīguma 9. panta un Attīstības sadarbības instrumenta 3. panta noteikumiem. ĀKK un ES partnerattiecības ir balstītas uz cilvēktiesību ievērošanu, demokrātijas principiem un tiesiskumu, kas ir Kotonū nolīguma svarīgākie elementi un ir mūsu attiecību pamatā. Ir pagājuši seši gadi, kopš ES pieņēma lēmumu par atbilstīgiem pasākumiem pēc 2006. gada militārā apvērsuma, un kopš tā laika ar Fidži ir saskaņots saistību kopums. ES atzīmē, ka kopš 2007. gada dažas no saskaņotajām saistībām ir novecojušas un dažas ir jāpārskata, ņemot vērā Fidži jauno tiesisko sistēmu. Lai Fidži reformu progresa novērtēšanai būtu piemērots pamats, mums šīs saistības ir jāpārskata kopīgi, ņemot vērā pašreizējo situāciju un tiesisko sistēmu. Tāpēc ES ir nolēmusi jaunajā lēmumā par atbilstīgajiem pasākumiem iekļaut prasību, ka ES iesaistās paplašinātā politiskā dialogā ar Fidži saskaņā ar Kotonū nolīguma 8. pantu. Tas notiks nolūkā kopīgi pārskatīt 2007. gadā saskaņotās saistības un pielāgot atbilstīgos pasākumus (pievienoti šīs vēstules pielikumā) kā nepieciešamos soļus ceļā uz cilvēktiesību ievērošanu, demokrātijas atjaunošanu un tiesiskuma nodrošināšanu, līdz abas puses nolems, ka dialoga paplašinātais raksturs ir kalpojis savam mērķim. Tā kā Fidži vēl aizvien pastāv atsevišķi ierobežojumi attiecībā uz dažām cilvēktiesībām un pamatbrīvībām un ir nepieciešams pārskatīt saskaņotās saistības, ES ir nolēmusi pagarināt atbilstīgo pasākumu darbību par 18 mēnešiem līdz 2015. gada 31. martam. Tas nodrošinās vajadzīgo elastīgumu un dos ES un Fidži vajadzīgo laiku, lai vienotos par saistībām, attiecīgi pielāgotu atbilstīgos pasākumus, savukārt valdība varēs organizēt 2014. gada septembrī plānotās vēlēšanas. ES uzraudzīs progresu, kas panākts ceļā uz konstitucionālo kārtību, un tas tiks ņemts vērā turpmākajos lēmumos par attīstības sadarbību. Šādā garā ES apstiprina savu gatavību iesaistīties 11. EAF plānošanas procesa sagatavošanā, kā arī laikus paziņot par orientējošu valsts piešķīrumu šajā procesā. 11. EAF plānošanas dokumentu finalizēšana, parakstīšana un īstenošana tiks paredzēta ar demokrātiski ievēlēto valdību. Tiklīdz Fidži būs sarīkotas brīvas un godīgas vēlēšanas, un tā būs izpildījusi pārskatītās saskaņotās saistības, saskaņā ar Kotonū nolīgumu Fidži notiks 96. pantā paredzētā pārskatīšanas vizīte. Pamatojoties uz vienošanos par šī novērtējuma ieteikumiem, iespējams, varēs pieņemt 96. pantā paredzētos atbilstīgos pasākumus attiecībā uz Fidži. Lai sekmētu sadarbību Kotonū nolīguma un Attīstības sadarbības instrumenta ietvaros, ES aicina pagaidu valdību iesaistīties paplašinātā politiskā dialogā ar ES un uzsākt to pēc iespējas ātrāk. ES arī atzinīgi vērtē sadarbību ar Klusā okeāna salu foruma ministru kontaktu grupu, kas izveidota, lai uzraudzītu Fidži sagatavošanās progresu attiecībā uz vēlēšanām un atgriešanos pie demokrātijas, un gaida nākamos soļus ceļā uz pārredzamu, iesaistošu un uzticamu vēlēšanu procesu, brīvām un godīgām vēlēšanām un demokrātiskas pārvaldības atjaunošanu. Ar cieņu Briselē, Padomes vārdā — || Komisijas vārdā — C. ASHTON || A.PIEBALGS priekšsēdētāja || komisārs Pielikuma 1. pielikums Atbilstīgie pasākumi, kas tiks pielāgoti pēc pieņemto saistību pārskatīšanas pastiprinātā politiskā dialoga ietvaros, ir šādi: · var turpināt humāno palīdzību un tiešu atbalstu pilsoniskai sabiedrībai un visneaizsargātākajām iedzīvotāju grupām, · tika ļauts turpināt notiekošos sadarbības pasākumus, jo īpaši saskaņā ar 8. un 9. EAF, · var īstenot sadarbības pasākumus, kas palīdzētu atjaunot demokrātiju un uzlabot pārvaldību, izņemot ļoti ārkārtējos apstākļos, · tika atļauts īstenot 2006. gadā paredzētos cukura reformas papildu pasākumus. Finansēšanas nolīgumu Fidži tehniskā līmenī parakstīja 2007. gada 19. jūnijā. Tiek atzīmēts, ka finansēšanas nolīgumā ietverta atlikšanas klauzula, · piešķīrums cukura nozarei 2007. gadā bija nulle, · piešķīrums cukura nozarei 2008. gadā bija atkarīgs no vēlēšanu ticamas un savlaicīgas sagatavošanas pierādījumiem saskaņā ar saskaņoto saistību, jo īpaši attiecībā uz tautas skaitīšanu, vēlēšanu iecirkņu atkārtotu noteikšanu un vēlēšanu reformu saskaņā ar Konstitūciju, kā arī no tādu pasākumu veikšanas, kas nodrošina vēlēšanu biroja funkcionēšanu, tostarp vēlēšanu uzrauga iecelšanu līdz 2007. gada 30. septembrim saskaņā ar Konstitūciju. Piešķīrums cukura nozarei par 2008. gadu tika zaudēts 2009. gada 31. decembrī, · 2009. gada piešķīrums cukura nozarei tika atcelts 2009. gada maijā, jo pagaidu valdība nolēma aizkavēt vispārējo vēlēšanu rīkošanu līdz 2014. gada septembrim, · 2010. gada piešķīrums tika atcelts līdz 2010. gada 1. maijam, jo demokrātijas procesa turpināšanā nebija nekāda progresa; tomēr, ņemot vērā kritisko situāciju cukura nozarē, daļu no piešķīruma rezervēja tiešai palīdzībai no cukura ražošanas tiešā veidā atkarīgajiem iedzīvotājiem, lai mazinātu negatīvās sociālās sekas. Šos līdzekļus centrāli pārvalda ES delegācija Suvā, un tie netiek virzīti caur valdību, · drīkst uzsākt 11. EAF plānošanas procesa sagatavošanu, lai Fidži varētu laikus saņemt paziņojumu par orientējošo piešķīrumu, · varētu apsvērt konkrētu atbalstu, kas paredzēts galveno saistību sagatavošanai un īstenošanai, jo īpaši lai atbalstītu vēlēšanu sagatavošanu un/vai norisi, · netiek ietekmēta reģionālā sadarbība un Fidži dalība tajā, · saistības tiks uzraudzītas saskaņā ar šīs vēstules pielikumā izklāstītajiem noteikumiem par regulāru dialogu, efektīvu sadarbību ar novērtēšanas un uzraudzības misijām un ziņojumu sniegšanu. Pielikuma 2. pielikums SAISTĪBAS, KAS AR FIDŽI REPUBLIKU SASKAŅOTAS 2007. GADĀ A. Demokrātijas principu ievērošana Saistības Nr. 1 Brīvas un taisnīgas parlamenta vēlēšanas notiek 24 mēnešu laikā no 2007. gada 1. marta atbilstoši konstatējumiem novērtējumā, kas ir jāveic neatkarīgiem revidentiem, kurus iecēlis Klusā okeāna salu foruma sekretariāts. Vēlēšanu sagatavošana un norise tiks kopīgi uzraudzīta, pielāgota un pārskatīta pēc nepieciešamības, pamatojoties uz savstarpēji saskaņotiem kritērijiem. Tas jo īpaši nozīmē, ka: · līdz 2007. gada 30. jūnijam pagaidu valdība pieņems grafiku, kurā norādīti datumi dažādo pasākumu pabeigšanai, kuri ir jāveic, lai sagatavotos jaunajām parlamenta vēlēšanām, · grafikā nosaka tautas skaitīšanas laiku, vēlēšanu iecirkņu atkārtotu noteikšanu un vēlēšanu reformu, · vēlēšanu iecirkņu noteikšanu un vēlēšanu reformu veiks saskaņā ar Konstitūciju, · tiks veikti pasākumi, lai nodrošinātu vēlēšanu biroja funkcionēšanu, tostarp vēlēšanu uzrauga iecelšanu līdz 2007. gada 30. septembrim saskaņā ar Konstitūciju, · viceprezidenta iecelšana tiks veikta saskaņā ar Konstitūciju. Saistības Nr. 2 Pagaidu valdība, pieņemot galvenās likumdošanas, finanšu un citas politikas iniciatīvas un izmaiņas, ņems vērā apspriedes ar pilsonisko sabiedrību un citām attiecīgajām ieinteresētajām personām. B. Tiesiskums Saistības Nr. 1 Pagaidu valdība darīs visu iespējamo, lai novērstu drošības aģentūru paziņojumus iebiedēšanas nolūkā. Saistības Nr. 2 Pagaidu valdība atbalsta 1997. gada Konstitūciju un garantē konstitucionālu iestāžu, piemēram, Fidži Cilvēktiesību komisijas, Valsts dienesta komisijas un Konstitucionālo iestāžu komisijas, normālu un neatkarīgu funkcionēšanu. Tiks saglabāta Lielās virsaišu padomes būtiska neatkarība un funkcionēšana. Saistības Nr. 3 Tiek pilnībā ievērota tiesu iestāžu neatkarība, tās var brīvi darboties, un visas attiecīgās personas ievēro to nolēmumus, jo īpaši: · pagaidu valdība apņemas līdz 2007. gada 15. jūlijam iecelt tribunālu saskaņā ar Konstitūcijas 138. panta 3. punktu, · tiesnešu iecelšanu un/vai atlaišanu turpmāk veic, stingri ievērojot konstitucionālus noteikumus un procedūras noteikumus, · karaspēks, policija un pagaidu valdība nekādā veidā neiejauksies tiesu darbībā, tostarp pilnībā respektēs juridiskās profesijas. Saistības Nr. 4 Visi kriminālprocesi saistībā ar korupciju notiek ar atbilstīgā tiesas ceļā, un jebkuras citas iestādes, kuras var izveidot, lai izmeklētu iespējamus korupcijas gadījumus, darbosies saskaņā ar Konstitūciju. C. Cilvēktiesības un pamatbrīvības Saistības Nr. 1 Pagaidu valdība veiks visus nepieciešamos pasākumus, lai veicinātu visu iespējamo cilvēktiesību pārkāpumu izmeklēšanu vai izskatīšanu atbilstoši Fidži tiesību aktos noteiktajām dažādajām procedūrām un tajos paredzētajās instancēs. Saistības Nr. 2 Ja nepastāvēs draudi valsts drošībai, sabiedriskai kārtībai un drošībai, pagaidu valdība 2007. gada maijā atcels Valsts ārkārtējā stāvokļa noteikumus. Saistības Nr. 3 Pagaidu valdība ir apņēmusies nodrošināt, lai Fidži Cilvēktiesību komisija funkcionētu pilnīgi neatkarīgi un saskaņā ar Konstitūciju. Saistības Nr. 4 Tiek pilnībā ievērota izpausmes brīvība un plašsaziņas līdzekļu brīvība visos tās veidos, kā paredzēts Konstitūcijā. D. Turpmākie pasākumi attiecībā uz saistībām Saistības Nr. 1 Pagaidu valdība apņemas uzturēt regulāru dialogu, lai varētu pārbaudīt panākto progresu, un nodrošina ES un Eiropas Komisijas iestādēm/pārstāvjiem pilnīgu piekļuvi informācijai par visiem jautājumiem attiecībā uz cilvēktiesībām, demokrātijas un tiesiskuma atjaunošanu Fidži miermīlīgā ceļā. Saistības Nr. 2 Pagaidu valdība pilnībā sadarbojas ar visām ES misijām progresa novērtēšanai un uzraudzībai. Saistības Nr. 3 Pagaidu valdība, sākot no 2007. gada 30. jūnija, reizi trijos mēnešos nosūta progresa ziņojumus par Kotonū nolīguma būtiskajiem elementiem un saistību kopumu. Tiek atzīmēts, ka atsevišķus jautājumus var efektīvi risināt tikai ar pragmatisku pieeju, kas atzīst faktisko situāciju un ir vērsta uz nākotni. [1] OV L 317, 15.12.2000., 3. lpp. [2] OV L 287, 4.11.2010., 3. lpp. [3] OV L 317, 15.12.2000., 376. lpp. [4] OV L 378, 27.12.2006., 41. lpp. [5] OV L 260, 5.10.2007., 15. lpp. [6] OV L 262, 6.10.2009., 43. lpp. [7] OV L 89, 9.4.2010., 7. lpp. [8] OV L 260, 2.10.2010., 10. lpp. [9] OV L 93, 7.4.2011., 2.. lpp. [10] OV L 252, 28.9.2011., 1. lpp. [11] OV L 263, 28.9.2012., 2. lpp.